16.6.2023
MT
Il-Ġurnal Uffiċjali tal-Unjoni Ewropea
C 214/85 L-Erbgħa 18 ta’ Jannar 2023
14.
Jissottolinja li l-gwerra ta' aggressjoni illegali, mhux ġustifikata u mhux provokata kontra l-Ukrajna kellha impatt tremend fuq is-sigurtà globali tal-ikel, peress li l-Ukrajna hija l-ħames l-akbar esportatur taċ-ċereali fid-dinja;
15.
Jesprimi tħassib serju dwar is-sikurezza tal-installazzjonijiet nukleari fl-Ukrajna, li huma f'periklu kostanti ta' bumbardamenti militari; jappella lill-UE, lill-Istati Membri tagħha u lill-komunità internazzjonali jistabbilixxu żoni ta' sikurezza madwar dawn l-installazzjonijiet nukleari;
It-titjib tal-politiki, l-istrumenti u d-diplomazija tal-UE biex jipproteġu u javvanzaw id-drittijiet tal-bniedem u d-demokrazija fid-dinja NDICI – Ewropa Globali u l-programm tematiku tad-drittijiet tal-bniedem u d-demokrazija
16.
Jappella lill-UE tirrifletti dwar kif tippromwovi u l-aħjar tapplika approċċ ibbażat fuq id-drittijiet tal-bniedem fl-istrumenti u l-istrateġiji kollha tal-UE sabiex issaħħaħ il-politika barranija tal-UE dwar id-drittijiet tal-bniedem u sabiex tadatta u tifforma s-sitwazzjoni ġeopolitika li qed tevolvi; jenfasizza li l-NDICI – Ewropa Globali, inkluż il-programm tematiku tiegħu dwar id-drittijiet tal-bniedem u d-demokrazija, huwa wieħed mill-għodod ewlenin għad-dispożizzjoni tal-UE biex ittejjeb is-sitwazzjoni tad-drittijiet tal-bniedem madwar id-dinja u tgħin biex trawwem soċjetajiet reżiljenti, inklużivi u demokratiċi, filwaqt li tiġġieled kontra l-influwenza tar-reġimi awtoritarji; jisħaq li l-involviment tal-atturi tas-soċjetà ċivili lokali huwa essenzjali biex jitħarsu d-drittijiet tal-bniedem u d-demokrazija fil-pajjiżi tagħhom u jtenni t-talba tiegħu biex dawn jimpenjaw ruħhom bis-sħiħ fl-attivitajiet esterni rilevanti kollha tal-UE; jilqa', f'dan ir-rigward, l-assistenza imprezzabbli li bħalissa qed tingħata lill-organizzazzjonijiet tas-soċjetà ċivili u lill-attivisti mad-dinja kollha fl-ambitu tal-programm tematiku dwar id-drittijiet tal-bniedem u d-demokrazija tal-NDICI — Ewropa Globali u fl-ambitu tal-Fond Ewropew għad-Demokrazija; jenfasizza l-importanza li l-NDICI – Ewropa Globali jkun involut fil-promozzjoni tad-drittijiet tal-bniedem u tad-demokrazija ma' sħab strateġiċi internazzjonali u lokali, fost l-oħrajn, permezz ta' missjonijiet ta' osservazzjoni elettorali mill-UE; jissottolinja r-rwol tal-Parlament fil-proċess ta' programmazzjoni tal-istrument u jistieden lill-Kummissjoni u lis-SEAE jaqsmu l-informazzjoni rilevanti kollha fil-ħin sabiex il-Parlament ikun jista' jaqdi r-rwol tiegħu kif minqux fit-trattati, b'mod partikolari waqt djalogi ġeopolitiċi ta' livell għoli mal-Kummissjoni; jistieden lill-Kummissjoni u lis-SEAE jinvolvu ruħhom fi djalogu mal-Parlament biex jiżguraw titjib f'dan ir-rigward;
17.
Jenfasizza l-importanza ta' ppjanar fit-tul u appoġġ kontinwu għal proġetti u inizjattivi fl-ambitu tal-NDICI — Ewropa Globali, b'mod partikolari fir-rigward tar-reġjuni affettwati minn kunflitti, gwerer u diżastri naturali; jistieden lill-Kummissjoni u lis-SEAE jintegraw l-appoġġ għad-demokrazija bħala prijorità trasversali fil-programmi tematiċi u ġeografiċi kollha tal-NDICI – Ewropa Globali;
18.
Itenni t-talba tiegħu għal aktar trasparenza fir-rigward tad-dispożizzjonijiet relatati mad-drittijiet tal-bniedem fil-ftehimiet ta' finanzjament fl-ambitu tal-NDICI – Ewropa Globali u għal kjarifika dwar il-mekkaniżmu u l-kriterji għas-sospensjoni ta' tali ftehimiet f'każ ta' ksur tad-drittijiet tal-bniedem, tal-prinċipji demokratiċi jew tal-istat tad-dritt, kif ukoll f'każijiet gravi ta' korruzzjoni; jistieden lill-Kummissjoni toqgħod strettament lura milli tuża l-appoġġ baġitarju għall-gvernijiet ta' pajjiżi terzi bħala modalità operattiva f'pajjiżi li qed jaraw ksur mifrux tad-drittijiet tal-bniedem u r-repressjoni tad-difensuri tad-drittijiet tal-bniedem;
Ir-Rappreżentant Speċjali tal-UE għad-Drittijiet tal-Bniedem
19.
Jappoġġja bis-sħiħ il-ħidma tar-Rappreżentant Speċjali tal-UE (RSUE) għad-Drittijiet tal-Bniedem fid-difiża u l-avvanz tad-drittijiet tal-bniedem fid-dinja permezz ta' impenn ma' pajjiżi terzi u kooperazzjoni ma' sħab tal-istess fehma, u r-rwol importanti tiegħu fit-titjib tal-effettività tal-politiki tad-drittijiet tal-bniedem tal-UE permezz ta' sforzi biex tiżdied il-koerenza tagħhom; jissottolinja l-ħtieġa għal kooperazzjoni mill-qrib bejn ir-RSUE għad-Drittijiet tal-Bniedem u RSUE oħra dwar pajjiżi u reġjuni sabiex tittejjeb aktar din il-konsistenza, u jitlob viżibilità akbar għar-rwol tar-RSUE għad-Drittijiet tal-Bniedem; jenfasizza l-importanza li r-RSUE għad-Drittijiet tal-Bniedem ikompli jikkoopera ma' organizzazzjonijiet internazzjonali, inklużi n-NU u r-Rapporteurs Speċjali tagħha maħtura mill-Kunsill tad-Drittijiet tal-Bniedem tan-NU, u ma' rappreżentanti ta' jew mibgħuta minn pajjiżi oħra responsabbli għad-drittijiet tal-bniedem; jitlob lir-RSUE jinvolvi ruħu aktar pubblikament fir-rigward tad-difensuri individwali tad-drittijiet tal-bniedem u jikkoopera mill-qrib mal-organizzaz­ zjonijiet tas-soċjetà ċivili u d-difensuri tad-drittijiet tal-bniedem ibbażati fl-UE u fil-pajjiżi; jissottolinja l-importanza tar-RSUE f'sitwazzjonijiet nazzjonali u reġjonali li jinvolvu ruħhom mal-awtoritajiet nazzjonali dwar il-protezzjoni tad-drittijiet tal-bniedem u każijiet individwali; iħeġġeġ lir-RSUE għad-Drittijiet tal-Bniedem jagħmel sforzi diplomatiċi biex isaħħaħ l-appoġġ tal-UE għad-dritt umanitarju internazzjonali u l-ġustizzja internazzjonali;